**Gullpiplerke** (*Tmetothylacus tenellus*) er en monotypisk spurvefugl (Passeriformes) i erlefamilien (Motacillidae) og eneste art i slekten ***Tmetothylacus***. Den er utbredt på Afrikas horn og i deler av Øst-Afrika. Arten ble tidligere plassert sammen med erlene (*Motacilla*), men er nærmere beslektet med piplerkene.

Biologi
-------

Gullpiplerke blir 14–16 cm lang og veier 18–22 g. Hunnen blir trolig såvidt større enn hannen, som på sin side har en langt mer prangende fjærdrakt enn hunnen. Hannen er nærmest helt signalgul, men med innslag av olivengrønt og et kryptisk svart mønster på oversiden. På halsen og overbrystet har hannen en distinkt svart hesteskoformet klave. Øyene er sorte og det rette nebbet gråsort. Hunnen er mer dus olivengrønn over det hele, men med det samme kryptiske svarte mønsteret på oversiden. Hun mangler imidlertid helt brystklaven. De nedre ekstremitetene er middels lange og føttene er utrustet med lange, tynne tær med lang hallux-klo på baktåen.

Gullpiplerka er utbredt i det sørøstre Sør-Sudan og nordøstre Uganda, og fra det nordvestre Somalia og det østre og sørøstre Etiopia sørover til Øst-Kenya og det nordøstre og sentrale Tanzania.

Arten trives i tørr krattskog og åpen gresskledd savanne, generelt i høyder under 1 000 moh, men av og til også opp til omkring 1 800 moh.

Migrasjonsmønsteret til denne arten er lite forstått, men fuglene gjør regulære trekk fra nord til sør i utbredelsen. Trekkene foregår imidlertid til ulike tider og etter ulike mønstre, noen steder i tilknytning til regntiden, andre steder ikke.

Arten nærer seg på små insekter, trolig også andre små virvelløse dyr. Fuglene leter etter maten på gressland; plukker maten fra urter og barmark. Sitter ofte i busker og trær og vipper stjerten opp og ned på typisk vis. Fuglene observeres vanligvis enkeltvis eller i par; av og til også i små familiegrupper eller i løse flokker utenfor hekkesesongen.

Gullpiplerker er monogame og territoriale, og arten hekker året rundt, avhengig av utbredelsen. Redet er koppformet, bygget av strå og gress og fôres innvendig med mykere materialer. Det blir gjemt nær bakken under en busk eller lignende. Hunnen legger 2–4 egg, men rugetiden er ikke dokumentert.

Inndeling
---------

Inndelingen og underartenes utbredelse følger Birds of the World. Norske navn på artene følger Norsk navnekomité for fugl.

**Treliste**
* Passeriformes, spurvefugler
	+ Passeri, sangfugler
		- Passerida
			* Passeroidea
				+ Motacillidae, erlefamilien
					- *Dendronanthus*, skogerle, monotypisk
					- *Motacilla*, erler, 13 arter
					- *Madanga*, madanga, monotypisk
					- *Anthus*, piplerker, 42 arter
					- *Tmetothylacus*, gullpiplerke, monotypisk
						* *T. tenellus*, gullpiplerke (monotypisk)
					- *Hemimacronyx*, sitronpiplerker, 2 arter
					- *Macronyx*, savannepiplerker, 7 arter

Referanser
----------

1. 1 2 3 4 5 6 7  Tyler, S. (2020). Golden Pipit (*Tmetothylacus tenellus*), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
2. ↑  Winkler, D. W. S. M. Billerman, and I.J. Lovette (2020). Wagtails and Pipits (Motacillidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
3. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. *Norske navn på verdens fugler*. Norsk Ornitologisk Forening. www.birdlife.no (publisert 22.5.2008). Besøkt 2016-04-10
4. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:
5. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *gullpiplerke* i Global Biodiversity Information Facility Rediger på Wikidata

* (no) *gullpiplerke* hos Artsdatabanken Rediger på Wikidata

* (en) *gullpiplerke* hos ITIS Rediger på Wikidata

* (en) *gullpiplerke* hos NCBI Rediger på Wikidata

* (en) *Kategori:Tmetothylacus tenellus* – bilder, video eller lyd på Wikimedia Commons Rediger på Wikidata

* *Tmetothylacus tenellus* – detaljert informasjon på Wikispecies Rediger på Wikidata